Likumprojekta **„Grozījumi Likumā par budžetu un finanšu vadību”** sākotnējās ietekmes novērtējuma ziņojums

**(anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts „Grozījumi Likumā par budžetu un finanšu vadību” iekļauts 2017.gada budžeta likumprojektu paketē, lai saskaņā ar Likuma par budžetu un finanšu vadību (turpmāk – LBFV) 27.panta ceturto daļu atvērtajos kapitālsabiedrību, kurās ieguldīta valsts vai pašvaldību kapitāla daļa, kontos Valsts kasē ieskaitīto naudas līdzekļu glabāšanas izmaksas negatīvi neietekmētu valsts konsolidētā budžeta finansiālo bilanci 2017.gadā un turpmāk. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | LBFV 34.panta trešajā daļā noteiktajam, Valsts kasei ir tiesības vienoties ar noteiktu subjektu loku par līdzekļu pieņemšanu termiņnoguldījumā un naudas līdzekļu atlikumu kontā. Savukārt, saskaņā ar LBFV 27.panta ceturtā daļā noteikto pašvaldībām un no valsts budžeta daļēji finansētām atvasinātām publiskām personām, kā arī kapitālsabiedrībām, kurās ieguldīta valsts vai pašvaldību kapitāla daļa, ir iespēja atvērt kontus Valsts kasē un saņemt maksājumu pakalpojumus saskaņā ar Ministru kabineta 2012. gada 5. jūnija noteikumiem Nr.387 „Kārtība, kādā Valsts kase nodrošina maksājumu pakalpojumu sniegšanu”.  Eiropas Centrālās bankas Padome 2014. gada 5. jūlijā pieņēma lēmumu par negatīvas procentu likmes piemērošanu Eirosistēmas noguldījumiem. Līdz ar to, iestājoties negatīvu procentu likmju situācijai finanšu tirgos, Valsts kase attiecībā uz LBFV 34.panta trešajā daļā minētajiem subjektiem noteica, ka iespēja veikt ieguldīšanu noguldījuma veidā netiks piedāvāta uz ieguldīšanas termiņiem, kuriem konkrētā laika periodā noteikta negatīva procentu likme. Tā, piemēram, šobrīd termiņiem līdz diviem gadiem (ieskaitot) netiek piedāvātas ieguldīšanas iespējas, jo noteiktās ieguldīšanas likmes tiem ir negatīvas.  Pēc starptautiskā aizņēmuma programmas beigām, atjaunojoties valsts kredītspējai, valstij bija iespējas piesaistīt nepieciešamo finansējumu starptautiskajos finanšu tirgos ar labvēlīgākiem nosacījumiem, nekā piesaistot līdzekļus iekšējā tirgū. Līdz ar to Valsts kase kopš 2012. gada oktobra ir realizējusi konservatīvu pieņemšanas praksi ieguldījumiem noguldījumu veidā, realizējot aizņemšanos iekšējā tirgū. Tā, piemēram, sākot ar 2013.gada aprīli Valsts kase ir pieņēmusi ieguldījumus noguldījumu veidā tikai saskaņā ar LBFV 34.panta otro daļu: no speciālā budžeta izpildītāja – Valsts sociālās apdrošināšanas aģentūras, kā arī no pamatbudžeta izpildītājiem, kuriem noslēgti atbilstoši līgumi par ārvalstu finanšu palīdzības saņemšanu, kas paredz, ka ārvalstu finanšu palīdzības līdzekļu atlikums jāiegulda peļņu nesošā kontā Valsts kasē. Ņemot vērā, ka gan speciālā budžeta, gan ārvalstu finanšu palīdzības līdzekļi ir valsts budžeta līdzekļu daļa un atbilstoši LBFV 27.panta pirmajai daļai – visu valsts budžeta iestāžu budžeta līdzekļu konti atrodas tikai un vienīgi Valsts kasē, šiem subjektiem nav iespējams minētos finanšu līdzekļus noguldīt kredītiestādēs peļņu nesošā kontā. Papildus Valsts kase atbilstoši LBFV 34.panta trešajai daļai ir saglabājusi iespēju arī pašvaldībām veikt Valsts kasē ieguldīšanu noguldījumu veidā līdzekļiem, kuri nav saņemti no valsts budžeta.  Esošā finanšu tirgus situācijas rezultātā pastāv liela varbūtība, ka LBFV 27.panta ceturtā daļā minētie subjekti varētu sākt regulāri pārskaitīt savus uz laiku brīvos finanšu resursus no kontiem kredītiestādēs uz kontiem Valsts kasē, kas šobrīd nodrošina tiem finanšu resursu turēšanu kontā Valsts kasē par 0% likmi. Šāda papildus finanšu resursu nonākšana Valsts  kasē palielina kopējo resursu atlikumu Valsts kases vienotajā naudas līdzekļu kontā Latvijas Bankā.  Latvijas Bankas piemērotā likme par Valsts kases vienotā naudas līdzekļu konta atlikumu *euro* līdz 200 milj. EUR ekvivalentam ir EONIA indeksa apmērā (mīnuss 0,343% š.g. 26.augustā), savukārt virs 200 milj. EUR ekvivalenta – atbilstoši Eiropas Centrālās bankas Padomes noteiktajai noguldījumu iespējas uz nakti procentu likmei (kopš š.g. 16.marta mīnus 0,4%).  Valsts kase likviditātes nodrošināšanai jau no 2016.gada sākuma veic īstermiņa aizņēmumus naudas tirgū par negatīvām likmēm, līdz ar to pašreizējā finanšu tirgus situācijā jebkuri papildus neplānoti ieskaitīti resursi kontos Valsts kasē, kuriem tirgus situācijai atbilstoša likme netiek piemērota, nav nepieciešami, un papildus likviditāte rada izdevumus valsts budžetam, kas ir saistīts ar iepriekšminēto tirgus situāciju.  Tādējādi, lai nodrošinātu neitrālu finansiālo efektu no neplānota apjoma finanšu resursu nonākšanas Valsts kases vienotajā naudas līdzekļu kontā Latvijas Bankā, uz LBFV 27.panta ceturtās daļas pamata atvērtos kontos esošajiem resursiem, kas nav saņemti no valsts budžeta, ir jāpiemēro likme, ko piemēro Latvijas Banka Valsts kasei virs 200 milj. EUR ekvivalenta (šobrīd mīnuss 0,40%), jo līdz 200 milj. EUR ekvivalenta apmēram (t.i., apmēram 50 milj. EUR apmērā) Valsts kase glabā resursus Latvijas Bankā ikdienas likviditātes nodrošināšanai.  Ievērojot to, ka LBFV 46.panta trešā daļa nosaka, ka Valsts kase atbilstoši kompetencei ir atbildīga par finanšu vadību, ievērojot LBFV prasības, kā arī to, ka LBFV 2.pants nosaka, ka finanšu vadību īsteno, piemērojot Fiskālās disciplīnas likuma 4.pantā noteiktos fiskālās politikas principus, un viens no fiskālās politikas principiem ir taupības princips — pieejamie resursi izmantojami lietderīgi un efektīvi, Valsts kasei, atverot kontus atbilstoši LBFV 27.panta ceturtajai daļai, ar kontos ieskaitītajiem naudas līdzekļiem jārīkojas lietderīgi un efektīvi, nodrošinot valsts budžeta līdzekļu saglabāšanu. Savukārt, ja uz LBFV 27.panta ceturtās daļas pamata atvērtajos klientu kontos esošie līdzekļi, kas nav saistīti ar valsts budžeta izpildi, esošā finanšu tirgus situācijas rezultātā valsts budžetam rada papildu izdevumus, ir jāizvērtē tirgus situācijai atbilstošas procentu likmes piemērošana minētajos kontos esošajiem naudas līdzekļu atlikumiem kā valsts budžeta izdevumus kompensējošs mehānisms.  LBVF 27.panta ceturtajā daļā minētajiem subjektiem negatīvās procentu likmes piemērošanas gadījumā ir jāievēro vienlīdzības princips. Atbilstoši judikatūrai vienlīdzības princips pieļauj un pat prasa atšķirīgu attieksmi pret personām, kuras atrodas atšķirīgos apstākļos, kā arī vienādos apstākļos, ja tam ir objektīvs un saprātīgs pamats.  Jāņem vērā, ka LBFV 27.panta ceturtajā daļā un LBFV 34.panta trešajā daļā minētās subjektu grupas neatrodas vienādos un salīdzināmos apstākļos, jo kapitālsabiedrības ir komersanti (privāto tiesību juridiskās personas), kuri veic komercdarbību peļņas gūšanas nolūkā. Turklāt, atbilstoši Komerclikumam, komercdarbība ir viens no uzņēmējdarbības veidiem. Papildus minētajam Komerclikums paredz tiesības kapitālsabiedrībām veikt arī saimniecisko darbību – jebkuru sistemātisku, patstāvīgu darbību par atlīdzību. Savukārt, pašvaldībām un no valsts budžeta daļēji finansētām atvasinātām publiskām personām likums nepiešķir tik plašas tiesības. Ja daļai pašvaldību un no valsts budžeta daļēji finansētām atvasinātām publiskām personām kontu atlikumam Valsts kasē tiktu piemērota negatīva procentu likme, attiecīgi palielinātos šo publisko personu budžeta izdevumi, savukārt, valsts pamatbudžetā palielinātos ieņēmumi, bet kopumā ietekme uz konsolidēto kopbudžetu būtu neitrāla. Savukārt, piemērojot negatīvo procentu likmi kapitālsabiedrību kontu atlikumiem, valsts pamatbudžeta ieņēmumi palielinātos, kas kompensētu izdevumus par papildu resursu izvietošanu par finanšu tirgus situācijai atbilstošām, negatīvām likmēm. **Bet saskaņā ar EKS2010 metodoloģiju valsts kopbudžeta izpildi neietekmēs jaunu nosacījumu naudas līdzekļu glabāšanai Valsts kasē piemērošana tām kapitālsabiedrībām, kuras atbilstoši Centrālās statistikas pārvaldes mājas lapā publicētajam institucionālo vienību sarakstam tiek pieklasificētas vispārējās valdības sektoram.**  **Tādējādi Valsts kases darbība ir atbilstoša un labums, ko iegūs sabiedrība kopumā, ir lielāks par iespējamām kapitālsabiedrības tiesībām un interesēm, kuras ietekmē papildu izdevumu uzņemšanās.**  **Likuma grozījumi nodrošinātu, ka valsts budžeta izdevumu pieaugumu 2017.gadā un turpmākajos gados Finanšu ministrijas apakšprogrammā 31.02.00 „Valsts parāda vadība” kompensētu ieņēmumi par negatīvas procentu likmes piemērošanu naudas līdzekļu atlikumam kontos Valsts kasē. Līdz ar to jāveic grozījumi tiesību aktos, paredzot iespēju piemērot negatīvas procentu likmes kapitālsabiedrību, kurās ieguldīta valsts vai pašvaldības kapitāla daļa, naudas līdzekļu atlikumiem kontos Valsts kasē.**  Ņemot vērā minēto, likumprojekts paredz precizēt LBFV 27.panta pirmo daļu, papildinot to ar kārtību, kādā tiek atvērti konti valsts aizdevuma saņemšanai. Līdz šim aizņēmējiem tika atvērti konti valsts aizdevuma saņemšanai saskaņā ar LBFV 27.panta ceturto daļu, bet ņemot vērā, ka grozījumi likumprojektā paredz tiesības atbilstoši LBFV 27.panta ceturtajai daļai atvērt norēķinu kontus pēc izvēles principa līdzekļiem, kas nav saņemti no valsts budžeta, savukārt saskaņā ar normatīvajiem aktiem konta atvēršana Valsts kasē valsts aizdevuma saņemšanai ir obligāts nosacījums, nepieciešams konta atvēršanas kārtību atrunāt atbilstīgajā panta daļā. Papildus tiek paredzēta iespēja aizņēmējam saņemt valsts aizņēmumu kredītiestādes kontā, ja šāds izņēmums tiktu paredzēts normatīvajos aktos, piemēram, Eiropas Savienības fondu finansējuma saņēmēja projekta konts ir kredītiestādē un projekta realizācijai izmanto valsts aizdevumu.  Vienlaikus precizēta LBFV 27. panta ceturtā daļa, nosakot, ka kapitālsabiedrības, kurās ieguldīta valsts vai pašvaldības kapitāla daļa, var atvērt norēķinu kontus Valsts kasē naudas līdzekļiem kuri nav saņemti no valsts budžeta, tikai pie nosacījuma, ka vienlaikus tās noslēdz vienošanos ar Valsts kasi par naudas līdzekļu atlikuma ieguldīšanu saskaņā ar likuma 34.panta ceturto daļu.  Likumprojektā paredzēts precizēt 34.panta trešo daļu, vienādojot subjektu loku, ar ko Valsts kasei ir tiesības vienoties par naudas līdzekļu ieguldīšanu, ar LBFV 27.panta ceturtajā daļā minēto subjektu loku, kuri var atvērt kontu Valsts kasē, kā arī papildināt LBFV 34.pantu ar ceturto daļu, nosakot kapitālsabiedrībām pienākumu vienoties ar Valsts kasi par kontu atlikuma ieguldīšanas nosacījumiem.  Vienlaikus nepieciešams iekļaut likumprojektā pārejas noteikumu normu, kas attiecinātu negatīvās likmes piemērošanu uz kontiem (līdzekļiem), kas atvērti Valsts kasē pirms minēto grozījumu stāšanās spēkā, kur noteikts, ka trīs mēnešu laikā no likuma spēkā stāšanās dienas ir jāvienojas par naudas līdzekļu atlikuma ieguldīšanas nosacījumiem saskaņā ar LBFV 34.panta ceturto daļu. Līdz ar to ir nodrošināta tiesiskās paļāvības principa ievērošana un un klientam ir dota iespēja izvēlēties šādus kontus slēgt un novirzīt finanšu resursus ārpus Valsts kases.  **Likumprojekts paredz papildināt LBFV ar terminu „Naudas līdzekļi, kuri nav saņemti no valsts budžeta” skaidrojumu**, lai novērstu dažādu tiesību normu interpretāciju un nodrošinātu tiesību normu tiesisku, precīzu un efektīvu piemērošanu. |
| 3. | Projekta izstrādē iesaistītās institūcijas | Valsts kase |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmēs kapitālsabiedrības, kurās ieguldīta valsts vai pašvaldības daļa, un kuras varētu izvēlēties līdzekļus, kas nav saņemti no valsts budžeta, turpināt turēt un pārvaldīt norēķinu kontā Valsts kasē vai kredītiestādēs. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību (kapitālsabiedrību saimnieciskās darbības izmaksām) ir tikai tādā gadījumā, ja kapitālsabiedrības, kurās ieguldīta valsts vai pašvaldības kapitāla daļa, esošajā finanšu tirgus situācijā izvēlēsies savus naudas līdzekļus, kas nav saņemti no valsts budžeta, turēt norēķinu kontā Valsts kasē. Likumprojektā ietvertajam tiesiskajam regulējumam nav ietekmes uz administratīvo slogu. |
| 3. | Administratīvo izmaksu monetārs novērtējums | Nav attiecināms |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Likumprojekta pieņemšanas gadījumā ietekme uz valsts konsolidēto budžetu būs neitrāla, jo papildu izdevumus par naudas līdzekļu atlikumu glabāšanu Latvijas Bankā kompensēs ieņēmumi no kapitālsabiedrību naudas līdzekļu atlikumiem Valsts kasē saskaņā ar noslēgtajām vienošanām. Finansiālā ietekme būs atkarīga no kapitālsabiedrību pieņemtajiem lēmumiem par naudas līdzekļu atlikuma glabāšanu kontos Valsts kasē, kā arī finanšu tirgus situācijas, kas ietekmēs šiem naudas līdzekļiem piemērojamos nosacījumus.  Ja likumprojekts netiks pieņemts, kapitālsabiedrību naudas līdzekļu glabāšana Valsts kasē negatīvi ietekmēs valsts konsolidētā budžeta finansiālo bilanci, jo izdevumi par naudas līdzekļu atlikumu glabāšanu Latvijas Bankā netiks kompensēti ar ieņēmumiem no kapitālsabiedrību naudas līdzekļu atlikumiem Valsts kasē.  Salīdzinājumam, par katru 1.milj. euro, kas no kapitālsabiedrību finanšu resursiem tiktu turēts atlikumā norēķinu kontā Valsts kasē, kas atvērts saskaņā ar LBFV 27.panta ceturto daļu, pieņemot, ka Latvijas Bankas piemērotā procentu likme Valsts kases naudas līdzekļu kontu atlikumam saglabājas nemainīga (16.09.2016. likme atbilst mīnuss 0,40%), izmaksas būtu 4000 euro gadā. |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Grozījumi Ministru kabineta 2012. gada 5. jūnija noteikumos Nr. 387 „Kārtība, kādā Valsts kase nodrošina maksājumu pakalpojumu sniegšanu” |
| 2. | Atbildīgā institūcija | Valsts kase |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes netika organizētas, jo noteikumu projekts tieši sabiedrības intereses neskar. |
| 2. | Sabiedrības līdzdalība projekta izstrādē | Likumprojekts šo jomu neskar |
| 3. | Sabiedrības līdzdalības rezultāti | Likumprojekts šo jomu neskar |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts kase |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar |
| 6. | Cita informācija | Nav |

Finanšu ministre D.Reizniece – Ozola

16.09.2016 10:20

1904

Ģ.Helmanis

67094317, [girts.helmanis@kase.gov.lv](mailto:girts.helmanis@kase.gov.lv)

Ž.Zvaigzne

67083976, [Zanete.Zvaigzne@fm.gov.lv](mailto:Zanete.Zvaigzne@fm.gov.lv)